Íslenska kvennalandsliðið í körfubolta mætir Grikklandi í undankeppni EM í dag. Góður andi er í íslenska liðinu sem þó býst við erfiðum leik.
Íslenska liðið lék tvo leiki í undankeppni EM í nóvember og tapaði þar báðum leikjunum nokkuð stórt. Sara Rún Hinriksdóttir, leikmaður liðsins, segir liðið standa betur að vígi nú en þá þar sem margir leikmenn höfðu ekki æft eða spilað lengi í þeim landsleikjaglugga. Hún segir að leikurinn í kvöld leggist vel í hana þrátt fyrir að hún viti að verkefnið verði erfitt.
Leikur Íslands og Grikklands verður sýndur beint á RÚV 2 og hefst hann klukkan korter yfir sex í dag.
Og úrslit í keilu eru á dagskrá Reykjavíkurleikanna í dag. 32 keppendur eru komnir í úrslitakeppnina sem hefst í dag klukkan hálf þrjú. Úrslit fjögurra efstu fara svo fram í kvöld. Úrslitakeppnin í kvöld verður í beinni útsendingu á RÚV tvö klukkan átta.
Gylfi Þór Sigurðsson bar fyrirliðabandið þegar Everton hafði betur gegn Leeds í ensku úrvalsdeildinni í gærkvöld. Gylfi kom Everton í forystu á níundu mínútu og Dominic Calvert Lewin tvöfaldaði þá forystu rétt fyrir leikhlé. Leeds náði að minnka muninn í 2-1 en nær komust þeir ekki og Gylfi og félagar eru nú í sjötta sæti deildarinnar með 36 stig. Þá vann Manchester City 2-0 sigur á Burnley og jók með því forskot sitt á Manchester United í öðru sætinu. Manchester City er nú með 47 stig á toppnum og eiga leik til góða á United sem er með 44 stig í öðru sætinu.
Kvennalandslið Íslands í körfubolta leikur í undankeppni EM í dag. Liðið mætir þá Grikkjum og býst við erfiðum leik.